text: Wilbek holder Bo Spellerberg på standby
  15 januar 2012 kl. 10.16
  Landstræner Ulrik Wilbek insisterer på at holde den sidste plads i EM-truppen åben i tilfælde af en skade.
  Bo Spellerberg og Lasse Boesen må leve i uvished lidt endnu. Landstræner Ulrik Wilbek vil ikke udtage den 16. og sidste spiller til EM-truppen, som derimod skal stå åben i noget tid endnu.
  Århus Håndbolds træner, Erik Veje Rasmussen, har opfordret Wilbek til at udtage bagspilleren Spellerberg, men det ønske bliver foreløbig skudt ned.
  - Jeg synes, vi har mange gode spillere, som er oplagte kandidater. Lasse Boesen er jo også en oplagt kandidat. Det handler også om, at folk skal være i form.
  - Du kan kun komme med her, hvis du er i topform, og der mangler Bo måske en uge endnu. Det er i hvert fald sådan, jeg har vurderet det, forklarer Wilbek.
  Spellerberg melder sig selv klar, efter KIF Kolding-profilen har været plaget af en skade i lysken. Wilbek ved endnu ikke, hvornår han vil indkalde spiller nummer 16.
  - Det har jeg ingen fornemmelse af. Det kommer an på, hvordan det hele forløber, siger Wilbek.
  